En afbildning af et design, som ikke er reproducerbar, er dermed alene omfattet af artikel 46, stk. 2, i forordning nr. 6/2002, således forstået, at ansøgeren kan afhjælpe manglerne, men at ansøgningsdatoen imidlertid udskydes indtil det tidspunkt, hvor manglerne er afhjulpet. Hvis manglerne ikke afhjælpes inden for den fastsatte frist, behandles ansøgningen ikke som en ansøgning om registrering af et design.

Hvad angår overholdelsen af disse betingelser kan mangler afhjælpes i henhold til artikel 46 i forordning nr. 6/2002, idet det bemærkes, at hvad angår betingelserne i artikel 36, stk. 1, i forordning nr. 6/2002 – dvs., at ansøgningen skal indeholde en anmodning om registrering, oplysninger, der gør det muligt at fastslå ansøgerens identitet, en reproducerbar afbildning af designet – fastsættes ansøgningsdatoen for ansøgningen til det tidspunkt, hvor ansøgeren afhjælper manglerne, hvorimod den oprindelige ansøgningsdato opretholdes efter en afhjælpning af manglerne for så vidt angår de andre betingelser i artikel 36, stk. 2 og 3. I tilfælde af manglende afhjælpning behandles ansøgningen ikke som en ansøgning om registrering i det første tilfælde, mens den i det andet tilfælde afvises.

I forbindelse med undersøgelsen af, om de betingelser, som en ansøgning om registrering af et design skal opfylde, er opfyldt, er en fortolkning af artikel 36, stk. 1, litra c), i forordning nr. 6/2002 om EF-design og artikel 10, stk. 1, litra c), i forordning nr. 2245/2002 om gennemførelsesbestemmelser til forordning nr. 6/2002, sammenholdt med artikel 4, stk. 1, litra e), i forordning nr. 2245/2002, som indebærer, at denne bestemmelse – som indeholder et krav om en reproducerbar afbildning af designet – alene finder anvendelse på design, med hensyn til hvilke det alene er kvaliteten af afbildningen, der er af en dårlig kvalitet, åbenlyst i strid med den ordning, hvormed registrering af design blev sikret.

Artikel 36 i forordning nr. 6/2002, som i stk. 1, litra c), der bestemmer, at ansøgningen om registrering af et design skal indeholde en reproducerbar afbildning af designet, præciserer nemlig i stk. 5, at ansøgningen skal opfylde de betingelser, som er fastsat i forordning nr. 2245/2002. Sidstnævnte forordnings artikel 4, stk. 1, litra e), som der henvises til i forordningens artikel 10, stk. 1, litra c), bestemmer, at designet bl.a. »skal være af en kvalitet, som gør det muligt tydeligt at skelne alle detaljer i den genstand, for hvilket der ansøges om beskyttelse«. Dette udtryk henviser til det krav, der er uløseligt forbundet med alle registreringer, dvs. at gøre det muligt for tredjemand klart og præcist at gøre sig bekendt med alle detaljerne i den genstand, for hvilken der ansøges om beskyttelse. Upræcise afbildninger gør det dermed ikke muligt for tredjemand utvetydigt at fastlægge den genstand, som skal beskyttes ved det pågældende design.

Det skal i lyset heraf bemærkes, at selv om der er tale om afbildninger af mere end et design, er en afklaring ikke alene nødvendig med henblik på at sikre retssikkerheden for tredjemand, som skal have præcis viden om genstanden for beskyttelsen af designet, men ligeledes af regnskabsmæssige årsager, eftersom de gebyrer, som Den Europæiske Unions Kontor for Intellektuel Ejendomsret modtager, varierer afhængigt af antallet af klasser af produkter, som det pågældende design vedrører.

(jf. præmis 40-42 og 45-47)